Botsing by Kuruman eis 11Die ongelukstoneel op die N14. (Foto: Facebook) Elf mense is Sondag naby Kuruman in die Noord-Kaap dood toe ’n Audi en ŉ Volkswagen Polo reg van voor op die N14 gebots het. ’n Voorlopige ondersoek dui daarop dat een van die motors moontlik ’n ander voertuig probeer verbysteek het en toe ’n aankomende motor getref het. Russel Meiring, woordvoerder van ER24, sê paramedici was omstreeks 16:50 op die toneel sowat 21 kilometer buite Kuruman. Twee motorwrakke het in die middel van die pad gestaan en wrakstukke het die toneel besaai. Paramedici het ’n man aangetref waar hy leweloos buite een van die wrakke gelê het. Tien ander mense was nog in die twee motorwrakke vasgekeer, vyf slagoffers in elke voertuig. Die N14 in die Noord-Kaap. (Foto: Kuruman Accident and Emergency News/Facebook) Al 11 pasiënte het in daardie stadium reeds aan hul beserings beswyk. “Niks kon vir hulle gedoen word nie en hulle is dood verklaar.” Kapt. Olebogeng Tawana, polisiewoordvoerder, sê dit word beweer dat die Audi ten tyde van die botsing ses mense vervoer het en die VW Golf vyf. Die identiteit van die slagoffers sal bekend gemaak word sodra hulle geïdentifiseer en hul naasbestaandes in kennis gestel is. Die polisie in Mothibistad naby Kuruman ondersoek intussen ’n saak van strafbare manslag.